માતૃભાષા સંવર્ધનની સઘળી મથામણનો પાયો બાળસાહિત્યના સર્જનમાં છુપાયેલો છે અને બાળસાહિત્યકારને માટે સૌથી મોટો પડકાર આજના બાળકને વિસ્મય, મુગ્ધતા અને ચંચળતા પાછી આપવાનો છે. આને માટે સર્જકે બાળકને સમજવાની અને એની ભૂમિકાએ જવાની જરૂર છે. બાળકનાં માતા-પિતાની જેમ સર્જકે પણ એના શાસક નહીં, કિંતુ સાથી બનવું પડશે. બાળકની કુતૂહલવૃત્તિને બરકરાર રાખીને એને કલ્પનાનું નવું આકાશ આપવાની જરૂર છે.